Man doodgeskiet terwyl hy hare laat sny | Netwerk24
Deur Lynn Williams 26 Mei 2019 18:30
'n Man (22) is Saterdag in Bloemendal, Port Elizabeth, doodgeskiet terwyl 'n haarkapper sy hare gesny het.
Kol. Priscilla Naidu, polisiewoordvoerder, sê Dillion Jordaan en 'n vriend was by die haarkapper se huis in Bham Place, Bloemendal, toe die skote begin klap.
Naidu sê 'n onbekende man het die huis van die agterkant af benader en net begin skiet.
"Jordaan en 'n vriend het probeer weghardloop. Hy is egter in sy arm en rug geskiet en is op die toneel dood. Sy vriend (29) het veelvuldige skietwonde opgedoen, maar die haarkapper het daarin geslaag om ongedeerd te ontsnap."
Georganiseerde misdaad se bende-eenheid in die provinsie ondersoek 'n moordsaak en twee sake van poging tot moord.